《大酺》
清代·蒋敦复

问一重山，两重水，天涯知在何处。春来惯消瘦，尽罗衫宽著，黛处愁妩。

陌上花开，楼头燕过，芳讯玉关通否。无情终不信，把前番已悔，后期还误。

记杨柳阴中，封侯人远，白头飞絮。

最怜香梦苦。夜来恨、隔断长亭树。漫注念、踏青斗草，寒食清明，画罗裙底城南路。

东风卷尘去，任一片、马蹄红雨。奈多病、伤迟暮。相逢须早，纵是倾城颜色，华年那堪细数。

作者简介：（1808—1867）清江苏宝山人，原名尔锷，字纯甫，号剑人。诸生。少时一度出家为僧，名铁岸，一称妙尘。曾以策干杨秀清，后又作诗献曾国藩。识英语。后在上海为人佣书。有《啸古堂集》等。